Новосибирск къапоплъэ
Налшык дэт Универсальнэ спорт комплексым щIышылэм и 14 — 16-хэм щекIуэкIащ Кавказ Ищхъэрэ федеральнэ щIыналъэм дзюдомкIэ и зэхьэзэхуэ. Абы хэтащ 1999 — 2001 гъэхэм къалъхуа ныбжьыщIи 100-м щIигъу.
Иджырей зэхьэзэхуэм пашэныгъэ къыщызыхьахэм Iэмал ягъуэтащ мазаем и 10 — 15-хэм Новосибирск щекIуэкIыну Урысейпсо чемпионатым хэтыну. Апхуэдэхэщ ди спортсменхэм ящыщу жэз медалхэр къэзыхьахэу Мингалиевэ Iэминэрэ (кг 52-рэ) Ерчэн Темболэтрэ (кг 73-рэ). Ахэр ягъасэ Рахманов Валерийрэ Иванов Дмитрийрэ.
КъищынэмыщIауэ, нэхъапэIуэкIэ екIуэкIа зэхьэзэхуэм щызыIэрагъэхьа текIуэныгъэхэм япкъ иткIэ къэралпсо зэпеуэм хэтыну Iэмал къахукъуэкIащ Хъардэщ Аидэ (кг 57-рэ), Уянаев Тимур (кг 50), Мисиров Исмэхьил (кг 55-рэ), Ахъмэт Астемыр (кг 90-м щIигъу) сымэ.
КЪЭХЪУН Бэч.
